|  |  |
| --- | --- |
| ujmegye | Hajdú-Bihar Vármegye Önkormányzata  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **5.** |

|  |  |
| --- | --- |
| **Előterjesztő:** | Dr. Dobi Csaba, jegyző |
| **Tárgy:** | Hajdú-Bihar Vármegye Önkormányzata 2025. évi belső ellenőrzési tervének elfogadása |
| **Melléklet:** | 2025. évi ellenőrzési terv  (Határozati javaslat melléklete) |
| **Készítette:** | Belső ellenőr |
| **Véleményező bizottságok:** | a közgyűlés bizottságai |

**Tisztelt Közgyűlés!**

Az államháztartás ellenőrzési rendszerére vonatkozó alapvető szabályokat az államháztartásról szóló 2011. évi CXCV. törvény (továbbiakban: Áht.) VIII. fejezete állapítja meg. Az államháztartási kontrollok rendszeréről az Áht. 61. §-a és 62. §-a rendelkezik.

Az Áht. 61. §-a az alábbiakat rögzíti:

„61. § (1) Az államháztartási kontrollok célja az államháztartás pénzeszközeivel és a nemzeti vagyonnal történő szabályszerű, gazdaságos, hatékony és eredményes gazdálkodás, a beszámolási és adatszolgáltatási kötelezettségek szabályszerű teljesítésének biztosítása.

(2) Az államháztartás külső ellenőrzésével kapcsolatos feladatokat az Állami Számvevőszék látja el. Az Állami Számvevőszék ellenőrzési tevékenységének korlátozása nélkül e törvényben meghatározott esetben külső ellenőrzést a kincstár is végezhet.

(3) Az államháztartás kormányzati szintű ellenőrzése a kormányzati ellenőrzési szerv, az európai támogatásokat auditáló szerv és a kincstár által valósul meg.

(4) Az államháztartás belső kontrollrendszere a költségvetési szervek belső kontrollrendszere – beleértve a belső ellenőrzést – keretében valósul meg.”

A helyi önkormányzatok belső kontrollrendszerére vonatkozóan a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) tartalmaz további szabályozást. A Mötv. 119. § (3) bekezdése rögzíti, hogy a jegyző köteles – a jogszabályok alapján meghatározott – belső kontrollrendszert működtetni, amely biztosítja a helyi önkormányzat rendelkezésére álló források szabályszerű, gazdaságos, hatékony és eredményes felhasználását.

A 119. § (4) bekezdése előírja, hogy a jegyző köteles gondoskodni – a belső kontrollrendszeren belül – a belső ellenőrzés működtetéséről az államháztartásért felelős miniszter által közzétett módszertani útmutatók és a nemzetközi belső ellenőrzési standardok figyelembevételével. A helyi önkormányzat belső ellenőrzése keretében gondoskodni kell a felügyelt költségvetési szervek ellenőrzéséről is.

A Mötv. 119. § (5) bekezdése rögzíti, hogy a helyi önkormányzatra vonatkozó éves ellenőrzési tervet a képviselő-testület a tárgyévet megelőző év december 31-éig hagyja jóvá.

A helyi önkormányzat és költségvetési szervei belső ellenőrzésére vonatkozó részletes szabályokat a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (továbbiakban: Bkr.) tartalmazza.

A Bkr. 31. § (1) bekezdése rögzíti, hogy a belső ellenőrzési vezető összeállítja a tárgyévet követő évre vonatkozó belső ellenőrzési tervet.

A belső ellenőrzési tervre vonatkozó részletes előírásokat és követelményeket a Bkr. 31. §-a és 32. §-a foglalja magában. Ezen előírásoknak megfelelően Hajdú-Bihar Vármegye Önkormányzata 2025. évi belső ellenőrzési terve kockázatelemzés alapján felállított prioritásokon alapul, összeállításánál figyelembevételre kerültek a tevékenységet érintő, gazdálkodási folyamatban rejlő kockázatok, valamint a rendelkezésre álló erőforrások.

A 2025. évi belső ellenőrzési terv végrehajtása külső szolgáltató bevonásával a Bkr. 16. §-ában foglaltaknak megfelelően, polgári jogi szerződés (megbízási szerződés) keretében történik, 70 ellenőrzésre fordított ellenőri nap igénybevételével. A tervben szerepel 15 ellenőri nap egyéb tevékenységek végzésére, amely a 2024. évi összefoglaló ellenőrzési jelentés és a 2026. évi ellenőrzési terv elkészítését foglalja magában.

A fentiek alapján készült, a határozati javaslat mellékletét képező 2025. évi belső ellenőrzési terv végrehajtható, a terv realizálhatósága biztosított.

A fentiekre tekintettel kérem a közgyűlést, hogy a következő határozati javaslatot elfogadni szíveskedjen:

**HATÁROZATI JAVASLAT**

Hajdú-Bihar Vármegye Önkormányzata Közgyűlése a Magyarország helyi önkormányzatairól szóló 2011. évi CLXXXIX. törvény 119. § (3)-(5) bekezdései, valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 32. § (4) bekezdése alapján

1./ jóváhagyja Hajdú-Bihar Vármegye Önkormányzata 2025. évi belső ellenőrzési tervét a melléklet szerint.

2./ Felkéri a jegyzőt, hogy a belső ellenőrzési terv végrehajtásáról gondoskodjon.

**Végrehajtásért felelős:** Dr. Dobi Csaba, jegyző

**Határidő:** folyamatos

Debrecen, 2024. december 6.

**Dr. Dobi Csaba**

**jegyző**

Az előterjesztés a törvényességi követelményeknek megfelel:

Kraszitsné dr. Czár Eszter

aljegyző